《风流子 题周文夏画册》
清代·吴本嵩

旧游弹指过，才披卷，仿佛见伊人。有万顷澄波，千章乔木，几重人巘，一片闲云。

都并作、莼鲈归梦短，山水卧游频。藜阁宵残，禁莲飘麝，兰台昼静，院柏摇春。

闲情供渲染，长康后、应是摩诘前身。想见淋漓尽致，盘礡天真。

忆为日几何，风流顿尽，其人斯在，翰墨还分。多少西州醉眼，泪涴香芸。

作者简介：吴本嵩，原名玉麟，字天石，宜兴人。有《都梁词》一卷。